b'\n_START_ARTICLE_\nChristiansborg Ridebane\n_START_PARAGRAPH_\nChristiansborg Ridebane er en ridebane med omgivende staldbygninger, der ligger ved Christiansborg Slot p\xc3\xa5 Slotsholmen i K\xc3\xb8benhavn. Anl\xc3\xa6gget best\xc3\xa5r af en ridebane omgivet af to symmetriske fl\xc3\xb8je, der hver best\xc3\xa5r af en lav, lige staldbygning fulgt af en h\xc3\xb8j, bred bygning (hvoraf den ene rummer et ridehus og den anden et teater) og herefter en lav, krum staldbygning, der ender i en pavillon p\xc3\xa5 hver side af Marmorbroen ud mod Frederiksholms Kanal._NEWLINE_Ridebaneanl\xc3\xa6gget er i dag den eneste bevarede del fra det f\xc3\xb8rste Christiansborg, der br\xc3\xa6ndte i 1794. Selve ridebanen, ridehuset samt en del af staldene anvendes fortsat af Kongehusets Stald-Etat. Hofteatret er i dag rammen om Teatermuseet. De \xc3\xb8vrige bygninger rummer i dag lokaler til brug for Folketinget og H\xc3\xb8jesteret.\n_START_SECTION_\nK\xc3\xb8benhavns Slots ridebane\n_START_PARAGRAPH_\nAllerede i 1500-tallet l\xc3\xa5 der bag K\xc3\xb8benhavns Slot et st\xc3\xb8rre zigzag-formet staldanl\xc3\xa6g, der rummede kongens heste og vognpark._NEWLINE_P\xc3\xa5 den hesteinteresserede Christian 5.s tid i slutningen af 1600-tallet var der direkte adgang til staldene fra slottet via en l\xc3\xb8ngang, og kongen kom her daglig._NEWLINE_De tilf\xc3\xa6ldige om- og tilbygninger i l\xc3\xb8bet af 1600-tallet, der pr\xc3\xa6gede det irregul\xc3\xa6re ridebane- og staldanl\xc3\xa6g p\xc3\xa5 Slotsholmen bag slottet, blev efterh\xc3\xa5nden en stadig stigende torn i \xc3\xb8jet p\xc3\xa5 barokkens krav om regularitet og symmetri. Frederik 4. iv\xc3\xa6rksatte derfor i \xc3\xa5rene efter sin tronbestigelse i 1699 en st\xc3\xb8rre ombygning af staldanl\xc3\xa6gget, der f\xc3\xb8rte til en rektangul\xc3\xa6r ridebane omgivet af nye staldbygninger og vognremise.\n_START_SECTION_\nChristiansborg Slots ridebane\n_START_PARAGRAPH_\nDet nuv\xc3\xa6rende ridebaneanl\xc3\xa6g blev opf\xc3\xb8rt 1738-1745 af arkitekterne Elias David H\xc3\xa4usser og Nicolai Eigtved i forbindelse med opf\xc3\xb8relsen af det f\xc3\xb8rste Christiansborg Slot. I 1766-1767 indrettede arkitekten Nicolas-Henri Jardin desuden et hofteater i etagen over den store staldbygning._NEWLINE_Udover sit egentlige form\xc3\xa5l blev ridebanen under enev\xc3\xa6lden ofte anvendt til store folkefester med gratis bespisning._NEWLINE_Ridebaneanl\xc3\xa6gget overlevede b\xc3\xa5de det f\xc3\xb8rste Christiansborgs brand i 1794 og det andet Christiansborgs brand i 1884, og er i dag dermed den eneste bevarede del af det f\xc3\xb8rste Christiansborg.'